acholi
Store norske leksikon,Historie,Verdens historie og samtidshistorie,Afrika,Folkegrupper i Afrika
Acholi er en folkegruppe, og et språk i nilo-saharafamilien. Språket snakkes i det nordlige Uganda og sørlige Sudan av noe over en million mennesker.
Det er omtrent 2,1 millioner acholi i Uganda (2014), og 45 000 i Sudan (2000). Acholifolket har tradisjonelt levd av husdyrhold (kveg, sau) og jordbruk supplert med jakt og fiske. De er kjent for sine musikk- og dansetradisjoner. Forfatteren Okot p'Bitek (1931–1982) skrev på acholi. Historie I kolonitiden ble mange acholi rekruttert til hæren. Under Idi Amins styre (1971–1979) ble de systematisk forfulgt for sin støtte til den foregående presidenten, Milton Obote, som var fra nabofolket lango. Etter Amins fall har Nord-Uganda vært preget av borgerkrig, og acholiene har vært særlig utsatt for plyndring fra soldater og banditter, og plaget av tørke og sult. På det meste var 1,8 millioner flyktninger eller internt fordrevne. Les mer i Store norske leksikon Ugandas befolkning Sudans befolkning Ugandas historie